b'\n_START_ARTICLE_\nBeloglavi jastreb\n_START_SECTION_\nOpis\n_START_PARAGRAPH_\nVelikost beloglavih jastrebov je 95\xe2\x80\x93110\xc2\xa0cm z razponom kril 230\xe2\x80\x93265\xc2\xa0cm, tehta pa 6 do 10\xc2\xa0kg, po izgledu pa je tipi\xc4\x8den jastreb z belo glavo, z zelo \xc5\xa1irokimi krili in kratkim repom. Majhno glavo, ki je za razliko od rjavega jastreba pora\xc5\xa1\xc4\x8dena z belim puhom (odtod njegovo ime), med letom obra\xc4\x8da sem ter tja, ker i\xc5\xa1\xc4\x8de hrano - mrhovino. Je dru\xc5\xbeaben in kolonijski (do 200 pti\xc4\x8dev), \xc4\x8deprav je njegovo ogla\xc5\xa1anje \xc5\xa1e najbolj podobno godrnjanju in sikanju._NEWLINE_Pri odraslih sta zgornja in spodnja stran svetle (drap) barve z belkasto \xc4\x8drto na podperutnih krovcih. Najla\xc5\xbeje jih spoznamo po beli puhasti glavi. Letalna peresa so \xc4\x8drna, prav tako repna peresa, ostala pa so rjava. Kratke noge so medlo ro\xc5\xbenate, prsi in trebuh rjavkastorumena in progasta.\n_START_SECTION_\nRaz\xc5\xa1irjenost\n_START_PARAGRAPH_\nBeloglavi jastrebi gnezdijo od januarja do junija. Njihova gnezda so kupi vejevja na skalnih policah ali v \xc5\xa1pranjah. Eno jajce valita okrog 50 dni tako samec kot samica. Mladi\xc4\x8di so puhasti gnezdomci._NEWLINE_Populacija beloglavih jastrebov v Evropi upada zaradi onesna\xc5\xbeevanja in podnebnih sprememb, \xc4\x8deprav so ga (\xc5\xbee po izginotju) uspe\xc5\xa1no spet naselili v Franciji in Italiji. V glavnem se zadr\xc5\xbeuje na goratih obmo\xc4\x8djih, pa tudi na nenaseljenih ni\xc5\xbeinah, gnezdi pa v skalovjih gora jugovzhodne Evrope, severne Afrike in Azije. Na otoku Cresu, je za\xc5\xa1\xc4\x8diteno obmo\xc4\x8dje kot rezervat beloglavih jastrebov. Tam jadra nad obmo\xc4\x8djem med Orlecom in Belim. V Sloveniji ga pogosto lahko vidimo na obmo\xc4\x8dju Breginjskega kota in Stola, kjer ima pot v Italijo.'